CELEX: 32015D0992
Language: et
Date: 2015-06-19 00:00:00
Title: Nõukogu rakendusotsus (EL) 2015/992, 19. juuni 2015, millega lubatakse Taanil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 75

25.6.2015   
            
            
               ET
            
            
               Euroopa Liidu Teataja
            
            
               L 159/66
            
         NÕUKOGU RAKENDUSOTSUS (EL) 2015/992,
   19. juuni 2015,
   millega lubatakse Taanil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 75
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõiget 1,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Komisjonis 13. jaanuaril 2015. aastal registreeritud kirjas taotles Taani luba kohaldada meedet, millega tehakse erand direktiivi 2006/112/EÜ sätetest, millega reguleeritakse sisendkäibemaksu mahaarvamise õigust.
            
         
               (2)
            
            
               Komisjon teavitas teisi liikmesriike Taani taotlusest 13. ja 14. veebruari 2015. aasta kirjadega. Komisjon teatas 17. veebruari 2015. aasta kirjas Taanile, et tal on olemas taotluse hindamiseks kogu vajalik teave.
            
         
               (3)
            
            
               Juhul kui taotletud erandit ei tehta, tuleneb Taani seadustest olukord, kus Taani ametiasutustes üksnes ettevõtluse tarbeks registreeritud kergete kaubaveokite puhul, mille suurim lubatud mass on kolm tonni, on maksukohustuslasel praegu lubatud arvata veoki ostu- ja kasutuskuludelt sisendkäibemaks maha täies ulatuses. Kui sellist veokit kasutatakse seejärel isiklikuks tarbeks, jääb maksukohustuslane ilma õigusest veoki ostukuludelt käibemaks maha arvata.
            
         
               (4)
            
            
               Kõnealuse korra tagajärgede leevendamiseks taotles Taani luba kohaldada erimeedet, millega tehakse erand direktiivi 2006/112/EÜ artiklist 75, mida juba varem nõukogu rakendusotsusega 2012/447/EL (2) on lubatud, kuid mis kaotas kehtivuse 31. detsembril 2014. Meetme alusel lubatakse maksukohustuslastel, kes on registreerinud veoki üksnes ettevõtluse tarbeks, kasutada seda veokit ka muuks kui ettevõtluse tarbeks ning arvutada direktiivi 2006/112/EÜ artikli 75 kohane maksustatava teenuse väärtus pigem päevapõhise kindla määra alusel, kui jääda ilma õigusest veoki ostukuludelt käibemaks maha arvata.
            
         
               (5)
            
            
               Lihtsustatud arvutusmeetod peaks olema muu kui ettevõtluses kasutamise tarbe puhul siiski piiratud 20 päevaga iga kalendriaasta kohta ning käibemaksu tuleks maksta iga päeva kohta kindla summa ulatuses, st 40 Taani krooni. Taani valitsus on määranud selle summa kindlaks riiklikku statistikat analüüsides.
            
         
               (6)
            
            
               Kõnealuse meetmega, mida peaks kohaldama selliste kergete kaubaveokite suhtes, mille suurim lubatud mass on kolm tonni, lihtsustataks käibemaksukohustuste täitmist sellistel maksukohustuslastel, kes kasutavad ettevõtluse tarbeks registreeritud veokit ajutiselt muuks kui ettevõtluse tarbeks. Maksukohustuslasel säiliks aga endiselt võimalus valida kerge kaubaveoki registreerimine nii ettevõtluse tarbeks kui ka isiklikuks tarbeks. Sellise otsuse tegemisel kaotaks maksukohustuslane õiguse arvata veoki ostukuludelt käibemaks maha, kuid tal ei oleks kohustust tasuda päevapõhist maksu veoki isiklikuks tarbeks kasutamise eest.
            
         
               (7)
            
            
               Meede, millega tagatakse, et maksukohustuslasi, kes kasutavad ettevõtluse tarbeks registreeritud veokit ajutiselt muuks kui ettevõtluse tarbeks, ei jäeta täielikult ilma õigusest arvata kõnealuse veoki puhul sisendkäibemaks maha, on kooskõlas direktiivis 2006/112/EÜ sätestatud mahaarvamise üldeeskirjadega.
            
         
               (8)
            
            
               Luba tuleks anda üksnes piiratud ajaks ja see peaks seetõttu kaotama kehtivuse 31. detsembril 2017.
            
         
               (9)
            
            
               Kui Taani soovib erandit lubavat meedet pikendada ka pärast 2017. aastat, peaks ta esitama komisjonile aruande koos meetme pikendamise taotlusega.
            
         
               (10)
            
            
               Leitakse, et erandi kohaldamine avaldab üksnes tühist mõju lõpptarbimise etapis kogutava maksutulu kogusummale ega mõjuta ebasoodsalt käibemaksust tulenevaid liidu omavahendeid,
            
         ON VASTU VÕTNUD KÄESOLEVA OTSUSE:
   Artikkel 1
   Erandina direktiivi 2006/112/EÜ artiklist 75 lubatakse Taanil kindlaks määrata kindla määra alusel maksustatav summa iga sellise kasutuspäeva kohta, mil maksukohustuslane kasutab isiklikuks tarbeks või oma töötajate tarbeks või üldisemalt muuks kui ettevõtluse tarbeks kerget kaubaveokit, mis on registreeritud üksnes ettevõtluse tarbeks.
   Esimeses lõigus osutatud kindel määr päeva kohta on 40 Taani krooni.
   Artikkel 2
   Artiklis 1 osutatud meedet kohaldatakse üksnes selliste kergete kaubaveokite suhtes, mille suurim lubatud kogumass on kolm tonni.
   Käesolevat meedet ei kohaldata juhul, kui isiklikuks tarbeks kasutamine ületab 20 päeva kalendriaasta kohta.
   Artikkel 3
   Käesolev otsus jõustub selle teatavakstegemise kuupäeval. See kaotab kehtivuse 31. detsembril 2017.
   Käesolevas otsuses sätestatud meetme pikendamistaotlus tuleb Taanil komisjonile esitada hiljemalt 31. märtsiks 2017. Taotlusele tuleb lisada aruanne meetme rakendamise kohta.
   Artikkel 4
   Käesolev otsus on adresseeritud Taani Kuningriigile.
   
      Luxembourg, 19. juuni 2015
      
         
            Nõukogu nimel
         
         
            eesistuja
         
         J. REIRS
      
   
   
      (1)  ELT L 347, 11.12.2006, lk 1.
   
      (2)  Nõukogu 24. juuli 2012. aasta rakendusotsus 2012/447/EL, millega lubatakse Taanil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 75 (ELT L 202, 28.7.2012, lk 24).